Polis Myanmar rampas 626 kg ‘ice’
YANGON: Pihak berkuasa Myanmar merampas 626 kilogram (kg) dadah jenis ‘ice’ atau methamphetamine bernilai AS$11.1 juta (RM46.55 juta) di negeri Shan semalam. Jawatankuasa Pusat bagi Kawalan Penyalahgunaan Dadah (CCDAC), dalam satu kenyataan, berkata dadah berkenaan sudah disita dan dua suspek ditahan di perbandaran Tachileik malam tadi. Dua suspek terbabit akan didakwa mengikut Undang-undang Narkotik dan Bahan Psikotropik dan pada masa sama, polis sedang memburu beberapa pengedar lain yang bolos ketika serbuan itu. Dalam perkembangan lain, bertindak berdasarkan maklumat awam, pasukan polis anti-narkotik turut merampas candu mentah di dua bandar di negeri itu iaitu 34.5 kg di Ywangan dan 159.4 kg lagi di Pinlaung. Sementara itu, Khamis lalu pihak polis turut melakukan rampasan dadah di perbandaran Thaton. Sebanyak 565,500 pil perangsang bernilai lebih ASS$2 juta (RM 8.39 juta) dan 22 kg ‘ice’ bernilai AS$785,714 (RM3.29 juta) yang disimpan dalam sebuah kereta disita selain seorang suspek ditahan. Menurut Pejabat Presiden semalam, sejumlah 1,279 kes berkaitan dadah dilaporkan di seluruh Myanmar.Seramai 1,968 suspek sudah didakwa bagi kes berkaitan dadah sehingga 8 Ogos lalu, sejak terbentuknya Jabatan Aduan Kegiatan Dadah pada Jun 2018. – AFP 
See author's posts
